Taloyhtiölle tulee ilmoittaa seinien maalaamista vaativammista hankkeista. Taloyhtiön isännöitsijä ja hallitus päättävät muutostyöluvan myöntämisestä. He voivat, ja haastavammissa hankkeissa suorastaan toivottavasti näin toimivatkin, hankkia asiantuntijoita kommentoimaan osakkaan suunnitelmia. Taloyhtiössä tulee aina huomioida osakkaiden yhdenvertaisuusperiaate. Asiantuntijana voi toimia esimerkiksi isännöitsijätoimiston tekninen isännöitsijä tai ulkopuolinen konsultti.
Usein taloyhtiöiden työtä helpottaaksemme olemme laatineet piirustusmuotoisten suunnitelmien yhteyteen erillisen lausunnon, jossa hanketta avataan valokuvien ja tekstin avulla. Varsinkin pienemmissä hankkeissa jo pelkkä lausunto voi auttaa hallituksia tekemään nopeita päätöksiä.
Osakkaalta vaaditaan tieto toteutettavista muutoksista. Esitystapa- ja sisältövaatimukset vaihtelevat todella paljon. Olemme kuulleet ja valitettavasti myös törmänneet hankkeisiin, joissa perinteisen tupakkiaskin kanteen piirretyillä suunnitelmilla on saatu toteutuslupia. Tällainenkin voi toki onnistua, mutta mitä haastavampi hanke, sitä enemmän suunnitelmiin on syytä panostaa.
Laatimalla hyvät suunnitelmat hanke voidaan kilpailuttaa, ja suunnitelmiin sijoitetut resurssit on mahdollista saada jopa moninkertaisesti takaisin. Lisäksi voidaan välttyä ikäviltä työn aikaisilta kustannus- ja aikatauluyllätyksiltä.
Taloyhtiölle tulee esittää hankkeen muutokset piirustusmuodossa. Pohjapiirustukseen merkitään mahdolliset tilamuutokset, seinien siirrot tai keittiön uusi paikka jne. LVI-piirustuksiin merkitään vesi- ja viemärilinjoihin kohdistuvat muutokset. Mikäli muutokset koskevat kantavia rakenteita, laaditaan detaljitasoiset piirustukset toteutuksesta sekä työnaikaisesta tuennasta. Rakennesuunnittelija laatii laskelmat rakenteiden lujuudesta, mutta näitä ei yleensä toimiteta, ellei niitä erikseen pyydetä. Laskelmat esitetään tarvittaessa Rakennusvalvontavirastolle rakennuslupaprosessin yhteydessä.
Taloyhtiö voi myös erittäin haastavissa hankkeissa vaatia erilaisia selvityksiä, mm. vaikutukset ääneneristävyyteen, rakenteiden kantavuuteen tai kosteustekniseen toimintaan.